Fado

An Fado usa nga genre hin musika nga posible nagtíkang dida han mga 1820 nga dekada ha Portugal. It tigaman hini amo in masulob-on nga mga tunog ngan mga laray, ha panalagsaon mahitungod han dagat o han kinabuhi han kablas. An musika, ha kaurogan nahadugtong han Pinortuges nga pulong saudade, usa nga pulong nga makuri maihubad ha Winaray o Binisaya (iton saudade usa nga klase hin panghinaot, ngan mahitungod ini hin kumplekado nga pagsagol hin kamasulob-on, kasákit, kamingaw, kalipay ngan gugma--usa nga harani nga kahubad hini posible iton konsepto han pangandoy). An pagtíkang han fado posible tikang hin hin ritmo han mga uripon nga tikang ha Africa nga ginsalákot han tradisyonal nga musika han mga manaragat nga Portuges ngan impluwensya nga Arabo.

Duha iton main nga kalain hin fado, ngan ini amo an mga tikang han mga syudad han Lisboa ngan Coimbra. An estilo han Lisboa amo an pinaka-popular, samtang an kanan Coimbra nga estilo amo an mas fino (o refined) nga estilo. Iton moderno nga fado sikat ha Portugal, ngan damo na an mga kilalado nga mga musikero.

Kaagi ngan Kasaysayan 

An syahan nga harangdon nga magkaranta hin Fado nga kilalado pa yana amo hi Maria Severa, nga an kinabuhi dida han syahan nga katunga han ika-19 nga siglo. Pero waray pa gumawas an gin-rekord nga fado hangtod han sunod nga siglo. Dida han mga dekada han mga 1920 ngan 1930, popular in serye hin fado de Coimbra (in bersyon nga popular ha Coimbra) nga mga ginrekord. An mga gitarista nga hira Carlos Paredes ngan an iya amay nga hi Artur Paredes, amo an sinisiring nga mga maestro ngan mga harangdon nga nanguna hini nga genre ngan han Portugues nga sista. 

Hi Amália Rodrigues amo an nagbandilyo han pinakakilalado nga klase hin fado. Katapos han iya kawara, mayda bag-o nga mga grupo hin performer nga nandugang hin mga pagbabag-o ha estilo ngan nagdara hin dugang pa nga kasikat ha langyaw ngada han tradisyonal nga musika Portuges. Mayda liwat mga nagmalinamposon nga mga experyensya ha fado, dida ha pagsagol hini han elektroniko nga musika. Hi Carlos do Carmo, Mariza, Mafalda Arnauth, Camané, Kátia Guerreiro ngan Mísia nandara hin bag-o nga paglantaw han tradisyonal nga kanta, ngan ha panalagsa-on ginbanhaw an ika-19 nga siglo nga fado. Samtang hi Dulce Pontes nagkombina hini upod hin popular ngan tradisyonal nga musika Portuges, hira Madredeus ngan Cristina Branco nandugang ha fado hin mga bag-o nga instrumento ngan mga tema - an ira la ginpabilin tikang han orihinal nga Fado amo an taran-awon hini ngan an konsepto han "saudade". Iton fado halos pirme bisan-diin universally masulob-on; bisan man kon mayda pipira hini nga mga maglipayon nga mga kanta.

Mga Sumpay ha Gawas 
 Portal do Fado
:: Terreiro do Fado ::  
Inside World Music: Portugues ngan Fado nga musika
World Music Central: Fado nga musika
Verdes Anos - Grupo de fados de Coimbra

 
Portugues nga estilo hin musika
Musika